Document ID: 31994R1828

ΚΑΝΟΝΙΣΜΟΣ (ΕΚ) αριθ. 1828/94 ΤΟΥ ΣΥΜΒΟΥΛΙΟΥ της 25ης Ιουλίου 1994 για τροποποίηση του κανονισμού (ΕΟΚ) αριθ. 738/92 για την επιβολή οριστικού δασμού αντιντάμπινγκ στις εισαγωγές νημάτων από βαμβάκι, καταγωγής Βραζιλίας και Τουρκίας
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 2423/88 του Συμβουλίου της 11ης Ιουλίου 198 για την άμυνα κατά των εισαγωγών που αποτελούν αντικείμενο ντάμπινγκ ή επιδοτήσεων εκ μέρους χωρών μη μελών της Ευρωπαϊκής Οικονομικής Κοινότητας (1), και ιδίως το άρθρο 14,
την πρόταση της Επιτροπής μετά από διαβούλευση στα πλαίσια της συμβουλευτικής επιτροπής, όπως προβλέπεται από τον προαναφερθέντα κανονισμό,
Εκτιμώντας τα ακόλουθα:
Α. ΠΡΟΗΓΟΥΜΕΝΗ ΔΙΑΔΙΚΑΣΙΑ (1) Με τον κανονισμό (ΕΟΚ) αριθ. 738/92 (2), το Συμβούλιο επέβαλε οριστικό δασμό αντιντάμπινγκ στις εισαγωγές νημάτων από βαμβάκι που υπάγονται στους κωδικούς ΣΟ 5205 11 00 έως 5205 45 90 και 5206 11 00 έως 5206 45 90, καταγωγής Βραζιλίας και Τουρκίας.
(2) Το Συμβούλιο, στον εν λόγω κανονισμό, υπογραμμίζει ότι η Επιτροπή είναι έτοιμη να αρχίσει, αμελλητί, διαδικασία επανεξέτασης για τους εισαγωγείς (οι οποίοι εφεξής αποκαλούνται "νέοι εξαγωγείς") οι οποίοι προσεκόμισαν επαρκή αποδεικτικά στοιχεία στην Επιτροπή σχετικά με το ότι δεν είχαν εξάγει τα εν λόγω προϊόντα προς την Κοινότητα κατά την αρχική περίοδο έρευνας (1η Ιανουαρίου έως 31 Δεκεμβρίου 1989), ότι άρχισαν τις εν λόγω εξαγωγές μόλις μετά την εν λόγω περίοδο ή έχουν τη σταθερή πρόθεση να αρχίσουν εξαγωγές και ότι δεν έχουν σχέση ή δεν είναι συνδεδεμένοι με καμία από τις εταιρείες οι οποίες υποβάλλονται σε δασμό αντιντάμπινγκ.
Β. ΑΙΤΗΣΗ ΕΠΑΝΕΞΕΤΑΣΗΣ (3) Η Επιτροπή έλαβε αιτήσεις για επανεξέταση των μέτρων που ισχύουν επί του παρόντος από τρεις τουρκικές εταιρείες που ισχυρίζονται ότι πληρούν τα προαναφερθέντα κριτήρια.
(4) Οι εν λόγω εταιρείες υπέβαλαν, κατόπιν αιτήματος, αποδεικτικά στοιχεία σχετικά με τα επικαλούμενα γεγονότα, που θεωρήθηκαν ότι επαρκούν για να δικαιολογήσουν την έναρξη επανεξέτασης σύμφωνα με τις διατάξεις των άρθρων 7 και 14 του κανονισμού (ΕΟΚ) αριθ. 2423/88. Με σημείωμα που δημοσιεύθηκε στις 11 Μαΐου 1993 (3), η Επιτροπή, αφού ζήτησε τη γνώμη της συμβουλευτικής επιτροπής, άρχισε επανεξέταση του κανονισμού (ΕΟΚ) αριθ. 738/92 όσον αφορά τις εν λόγω τρεις εταιρείες και άρχισε την έρευνα.
Γ. ΠΡΟΪΟΝ (5) Το προϊόν είναι νήματα από βαμβάκι (άλλα από τα νήματα για ράψιμο) που δεν διατίθενται για λιανική πώληση. Το υπό εξέταση προϊόν περιλαμβάνει τύπους νημάτων από βαμβάκι που έχουν καταταχθεί με βάση το "αγγλικό σύστημα κατάταξης". Το σύστημα αυτό σύνισταται στην κατάταξη των νημάτων από βαμβάκι σύμφωνα με το πάχος τους.
Τα εν λόγω νήματα από βαμβάκι υπάγονται στους ακόλουθους κωδικούς:
5205: από 5205 11 00 έως 5205 45 90 νήματα από βαμβάκι (άλλα από τα νήματα για ράψιμο) που περιέχουν τουλάχιστον 85 % κατά βάρος βαμβάκι-
5206: από 5206 11 00 έως 5206 45 90 νήματα από βαμβάκι (άλλα από τα νήματα για ράψιμο) που περιέχουν λιγότερο από 85 % κατά βάρος βαμβάκι-
(6) Η περίοδος έρευνας καθορίστηκε από την 1η Μαΐου 1992 έως τις 30 Απριλίου 1993.
Δ. ΑΠΟΤΕΛΕΣΜΑ ΤΗΣ ΕΡΕΥΝΑΣ 1. Νέοι εξαγωγείς (7) Η έρευνα έδειξε ότι οι εν λόγω εταιρείες δεν εξήγαγαν νήματα από βαμβάκι στην Κοινότητα κατά την αρχική περίοδο της έρευνας, αλλά ότι έχουν τη σταθερή πρόθεση τώρα να αρχίσουν εξαγωγές σύμφωνα με τις διατάξεις της αιτιολογικής σκέψης 34 του κανονισμού (ΕΟΚ) αριθ. 738/92 του Συμβουλίου (βλέπε αιτιολογική σκέψη 2).
(8) Επιπλέον, διαπιστώθηκε ότι οι εν λόγω εταιρείες δεν είχαν ούτε έμμεση σχέση με τους εξαγωγείς που συμμετέσχον στην αρχική διαδικασία, για τους οποίους διαπιστώθηκε πρακτική ντάμπινγκ.
(9) Συνεπώς, επιβεβαιώνεται ο χαρακτηρισμός "νέος εξαγωγέας" για τις τρεις εταιρείες.
2. Κανονική αξία (10) Οι εν λόγω εταιρείες δεν πραγματοποίησαν πωλήσεις του υπό εξέταση προϊόντος στην εγχώρια αγορά τους, δεδομένου ότι είτε το χρησιμοποιούν σε εσωτερικό επίπεδο για την παραγωγή άλλων προϊόντων είτε δεν πραγματοποίησαν πωλήσεις του τύπου νημάτων που είχαν την πρόθεση να εξάγουν. Ως εκ τούτου, η Επιτροπή καθόρισε την κανονική αξία προσθέτοντας το κόστος παραγωγής και ένα εύλογο περιθώριο κέρδους. Το κόστος παραγωγής υπολογίστηκε με βάση το συνολικό κόστος, τόσο το σταθερό όσο και το μεταβλητό, το οποίο προέκυψε κατά τις συνήθεις εμπορικές πράξεις, στην Τουρκία, για τα υλικά και την κατασκευή, συν ένα εύλογο περιθώριο για τα έξοδα πωλήσεων, καθώς και για τα διοικητικά και άλλα γενικά έξοδα. Το περιθώριο κέρδους που χρησιμοποιήθηκε βασίστηκε στο μέσο κέρδος από τις εγχώριες πωλήσεις του εν λόγω προϊόντος που αποκόμισαν στη χώρα καταγωγής άλλοι παραγωγοί που πραγματοποίησαν εξαγωγές.
3. Τιμή εξαγωγής (11) Η Επιτροπή καθόρισε την τιμή εξαγωγής με βάση την τιμή που πρέπει να καταβληθεί στους εν λόγω εξαγωγείς για το υπό εξέταση προϊόν από ανεξάρτητους εισαγωγείς στην Ευρωπαϊκή Ένωση.
4. Σύγκριση (12) Οι τιμές εξαγωγής συγκρίθηκαν με την κανονική αξία για κάθε συναλλαγή ξεχωριστά, σε επίπεδο "εκ του εργοστασίου" και στο ίδιο εμπορικό επίπεδο.
5. Περιθώριο ντάμπινγκ (13) Από την εξέταση των στοιχείων προέκυψε ύπαρξη πρακτικής ντάμπινγκ, και τα περιθώρια είναι:
- Safir Tekstil Sanayii ve Ticaret AS: 5,3 % - Ormesan Tekstil Sanayi ve Ticaret AS: 5,3 % - Gap Iplik Sanayi ve Ticaret AS: 5,2 %
6. Ζημία
(14) Δεν υποβλήθηκε αίτηση για επανεξέταση των συμπερασμάτων σχετικά με τη ζημία και η Επιτροπή δεν διαπίστωσε βάσει των πορισμάτων για τη ζημία κατά την αρχική έρευνα μεταβολή των περιστάσεων που να δικαιολογεί επαρκώς τη διεξαγωγή επανεξέτασης.
Ε. ΤΡΟΠΟΠΟΙΗΣΗ (15) Σύμφωνα με το άρθρο 13 παράγραφος 3 του κανονισμού (ΕΟΚ) αριθ. 2423/88, το ποσό των δασμών αντιντάμπινγκ δεν πρέπει να υπερβαίνει το περιθώριο ντάμπινγκ που καθορίστηκε και θα πρέπει να είναι χαμηλότερο εάν ένας χαμηλότερος δασμός είναι κατάλληλος για την εξουδετέρωση της ζημίας.
(16) Στην προκειμένη περίπτωση, δεδομένου ότι τα περιθώρια ντάμπινγκ που καθορίστηκαν είναι χαμηλότερα από τα περιθώρια ζημίας που διαπιστώθηκαν κατά την αρχική διαδικασία, η Επιτροπή θεωρεί ότι ο κανονισμός (ΕΟΚ) αριθ. 738/92 θα πρέπει να τροποποιηθεί και ότι το επίπεδο του δασμού που εφαρμόζεται σε κάθε μία από τις εν λόγω τρεις εταιρείες θα πρέπει να είναι το επίπεδο των περιθωρίων ντάμπινγκ που καθορίστηκαν.
(17) Οι τρεις εξάγουσες εταιρείες και ο καταγγέλλων ενημερώθηκαν σχετικά με αυτά τα συμπεράσματα και δεν εξέφρασαν αντίρρηση.
(18) Δεδομένου ότι η παρούσα επανεξέταση περιορίζεται σε τρεις τούρκους παραγωγούς, δεν επηρεάζεται η ημερομηνία κατά την οποία θα λήξουν τα μέτρα που επέβαλε ο κανονισμός (ΕΟΚ) αριθ. 738/92 σύμφωνα με το άρθρο 15 παράγραφος 1 του κανονισμού (ΕΟΚ) αριθ. 2423/88,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο άρθρο 1 παράγραφος 2 στοιχείο β) του κανονισμού (ΕΟΚ) αριθ. 738/92 προστίθενται τα εξής:
"Safir Tekstil Sanayii ve Ticaret AS 5,3 % Ormesan Tekstil Sanayi ve Ticaret AS 5,3 % Gap Iplik Sanayi ve Ticaret AS 5,2 % 8790.
Άρθρο 2
Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 25 Ιουλίου 1994.

Labels: 18
17
4
1